b'\n_START_ARTICLE_\nRiku Tiainen\n_START_SECTION_\nUra\n_START_PARAGRAPH_\nTiainen on Diskoksen kasvatti. H\xc3\xa4n oli kaudella 2010\xe2\x80\x932011 C-nuorten I-divisioonan karsinnoissa joukkueensa paras sy\xc3\xb6tt\xc3\xa4j\xc3\xa4 ja jakoi sis\xc3\xa4isen pistep\xc3\xb6rssin voiton Olli Hakalan kanssa tehoilla 3+4=7. Kaudeksi 2011\xe2\x80\x932012 Tiainen siirtyi JYPin B2-nuoriin. H\xc3\xa4n oli pudotuspeleiss\xc3\xa4 joukkueen paras pistemies ja jakoi sis\xc3\xa4isen maalip\xc3\xb6rssin voiton Teemu V\xc3\xa4\xc3\xa4r\xc3\xa4kosken kanssa tehoilla 3+2=5. Kesken kauden 2012\xe2\x80\x932013 Tiainen siirtyi JYPin B-nuorten SM-sarjajoukkuesta sarjatasoa alemmas Diskoksen B-nuorten Mestis-joukkueeseen, kuten my\xc3\xb6s kesken seuraavan kauden 2013\xe2\x80\x932014 A-nuorissa. Kaudeksi 2014\xe2\x80\x932015 h\xc3\xa4n palasi taas JYPin A-nuoriin. Tiainen oli tehoilla 14+12=26 joukkueen paras pistemies ja jakoi sis\xc3\xa4isen pistep\xc3\xb6rssin voiton Olli Muittarin kanssa._NEWLINE_Kaudeksi 2015\xe2\x80\x932016 Tiainen siirtyi Mestis-joukkue JYP-Akatemiaan, jossa h\xc3\xa4nen tulokaskautensa toi 36 runkosarjaottelussa tehot 6+12=18 ja nelj\xc3\xa4ss\xc3\xa4 karsintasarjan ottelussa yhden sy\xc3\xb6tt\xc3\xb6pisteen. Tiainen oli runkosarjassa joukkueen nelj\xc3\xa4nneksi paras pistemies. H\xc3\xa4n pelasi kauden aikana miesten pelej\xc3\xa4 my\xc3\xb6s yhden ottelun verran lainalla Suomi-sarjajoukkue D-Kiekossa (entinen Diskoksen edustusjoukkue). _NEWLINE_Huhtikuussa 2016 Tiainen teki JYPin kanssa 2+1-vuotisen SM-liigasopimuksen. H\xc3\xa4n ei kuitenkaan tehnyt viel\xc3\xa4 liigadebyytti\xc3\xa4\xc3\xa4n kaudella 2016\xe2\x80\x932017, vaan se eteni kokonaan Akatemiassa. Tiainen teki Mestiksen runkosarjassa 22 tehopistett\xc3\xa4, mutta karsintasarjassa h\xc3\xa4n oli joukkueensa paras pistemies ja maalintekij\xc3\xa4 tehoilla 7+2=9. Tiainen oli my\xc3\xb6s koko karsintasarjan maalip\xc3\xb6rssin toinen edell\xc3\xa4\xc3\xa4n vain Hokin Niklas N\xc3\xa4ppi. T\xc3\xa4st\xc3\xa4 huolimatta Akatemia menetti karsintojen p\xc3\xa4\xc3\xa4tteeksi lopulta sarjapaikkansa ja lopetti my\xc3\xb6s koko toimintansa._NEWLINE_Kauden 2017\xe2\x80\x932018 Tiainen aloitti toistaiseksi voimassa olevalla lainasopimuksella Mestis-joukkue Heinolan Peliitoissa. H\xc3\xa4n teki JYPiss\xc3\xa4 miesten p\xc3\xa4\xc3\xa4sarjadebyyttins\xc3\xa4 Mestarien liigan alkulohkon p\xc3\xa4\xc3\xa4t\xc3\xb6sottelussa 10. lokakuuta 2017 vieraissa valkoven\xc3\xa4l\xc3\xa4ist\xc3\xa4 H\xe2\x80\x99K Njoman Hrodnaa vastaan. Tiaiselle vapautui viiden muun p\xc3\xa4\xc3\xa4sarjadebytantin ohella paikka JYPin kokoonpanosta, kun joukkue antoi l\xc3\xa4hes puolelle edellisen ottelun kokoonpanostaan huilivuoron pikkuvammojen ja tiukan otteluohjelman my\xc3\xb6t\xc3\xa4. Tiainen merkittiin JYPin kolmosketjun vasempaan laitaan Micke Saaren ja Anton Str\xc3\xa5kan viereen. H\xc3\xa4n sai ottelussa j\xc3\xa4\xc3\xa4aikaa 9.21 minuuttia. Tiainen ker\xc3\xa4si my\xc3\xb6s yhden kahden minuutin j\xc3\xa4\xc3\xa4hyn kampituksesta. H\xc3\xa4n ker\xc3\xa4si ottelusta teholukeman -1._NEWLINE_SM-liigadebyyttins\xc3\xa4 Tiainen teki 2. helmikuuta 2018 vieraissa Helsingin IFK:ta vastaan. H\xc3\xa4net merkittiin JYPin nelosketjun oikeaan laitaan Anton Str\xc3\xa5kan ja Joel Sundin viereen. JYP l\xc3\xa4hti otteluun poikkeuksellisella kokoonpanolla, sill\xc3\xa4 joukkue pelasi viiden p\xc3\xa4iv\xc3\xa4n sis\xc3\xa4\xc3\xa4n nelj\xc3\xa4 ottelua ja halusi antaa levon valtaosalle runkopelaajistaan my\xc3\xb6s nelj\xc3\xa4 p\xc3\xa4iv\xc3\xa4\xc3\xa4 my\xc3\xb6hemmin pelattavaa CHL:n finaalia ajatellen. JYPin kokoonpanossa esiintyi kaikkiaan per\xc3\xa4ti seitsem\xc3\xa4n liigadebytanttia sek\xc3\xa4 useita p\xc3\xa4\xc3\xa4asiassa Mestiksen puolella pelanneita sopimus- ja lainapelaajia. Tiainen sai ottelussa j\xc3\xa4\xc3\xa4aikaa 9.08 minuuttia. H\xc3\xa4n ker\xc3\xa4si my\xc3\xb6s yhden kahden minuutin j\xc3\xa4\xc3\xa4hyn pelin viivytt\xc3\xa4misest\xc3\xa4 ly\xc3\xb6m\xc3\xa4ll\xc3\xa4 kiekon katsomoon. Tiainen pelasi JYPiss\xc3\xa4 lopulta sek\xc3\xa4 yhden runkosarja- ett\xc3\xa4 CHL-ottelun. H\xc3\xa4n voitti CHL:n mestaruuden. Mestiksen siirtotakarajalla, helmikuussa 2018 Tiaisen vahvistettiin pelaavan loppukauden KeuPan vahvuudessa. H\xc3\xa4n oli 13 osumallaan joukkueen kolmanneksi paras maalintekij\xc3\xa4 Jesse Pelamon ja Teemu Hutun kanssa. Tiainen voitti kauden p\xc3\xa4\xc3\xa4tteeksi Mestiksen mestaruuden._NEWLINE_Kaudeksi 2018\xe2\x80\x932019 Tiainen siirtyi vuoden mittaisella sopimuksella Mestis-joukkue Kiekko-Vantaan riveihin. H\xc3\xa4nen kautensa j\xc3\xa4i loukkaantumisen vuoksi kuitenkin vain 15 runkosarja- ja kahden Suomen Cupin ottelun mittaiseksi. Kaudeksi 2019\xe2\x80\x932020 Tiainen palasi vuoden mittaisella sopimuksella KeuPa HT:hen.'